སྤྱིར་དྲ་འབྲེལ་ཐོག་སྐད་དབང་ཞིག་ཐོབ་དགོས་ན་ཐོག་མར་རང་མི་རིགས་ཀྱི་སྐད་ཡིག་དེ་དྲ་འབྲེལ་ཐོག་བྱང་ཆུབ་པ་ཞིག་བཀོལ་དགོས།མིག་སྔར་རྒྱ་ཡིག་ཐོག་ནས་བོད་དང་འབྲེལ་བའི་དྲ་ཚིགས་དང་དཔྱད་གཞི་སོགས་གང་མང་ཞིག་ཡོད་ཀྱང་མང་ཆེ་བ་བོད་མིས་གསར་སྐྲུན་བྱས་པ་མ་རེད།བོད་ཡིག་ཐོག་ནས་བོད་དང་འབྲེལ་བའི་དྲ་ཚིགས་དང་དཔྱད་གཞི་སོགས་མང་པོ་མེད་ཀྱང་མང་ཆེ་བ་བོད་མིས་གསར་སྐྲུན་བྱས་པ་རེད།དེར་བརྟེན་དྲ་ཐོག་ཏུ་ཡིག་རིགས་མི་འདྲ་བའི་ཐོག་ནས་བོད་དང་འབྲེལ་བའི་དྲ་ཚིགས་དང་དཔྱད་གཞི་སོགས་མང་པོ་ཞིག་ཡང་ནས་ཡང་དུ་གསར་སྐྲུན་བྱེད་རྒྱུ་དེ་དངོས་གནས་གལ་ཆེན་པོ་ཞིག་དང་བོད་མི་རིགས་ལ་ཕན་པའི་བྱ་བ་ཞིག་ཀྱང་ཡིན་པར་བསམ།དེར་བརྟེན་ང་ཚོར་བསམ་བློ་དང་མིག་རྒྱང་འདི་འདྲ་ཞིག་དགོས་ངེས་འདུག་སྟེ།གཅིག་ནས་དེང་རབས་ཀྱི་དྲ་འབྲེལ་ལག་རྩལ་དང་དེའི་བེད་སྤྱོད་ཀྱི་ཐབས་ལམ་སོགས་ཤེས་དགོས།དེས་རང་ཉིད་ཀྱི་ལས་གནས་ལ་ཕན་ཐོགས་ཡོད་པ་མ་ཟད།ཤེས་རྒྱ་དང་མཐོང་རྒྱ་ཡང་ཆེ་རུ་འགྲོ་ངེས་རེད།གཉིས་ནས་དྲ་ཐོག་ཏུ་རང་ཉིད་ཀྱི་ཟིན་བྲིས་དང་དྲ་ཚིགས་སོགས་གསར་འཛུགས་བྱས་ཏེ་ཆ་འཕྲིན་མང་པོ་ཞིག་དྲ་ཐོག་ཏུ་བསྐྱལ་དགོས།དེས་བོད་རིགས་དྲ་བར་འཇུག་མཁན་ཀྱི་མི་གྲངས་ཇེ་མང་དུ་འགྲོ་ཐུབ་རྒྱུ་དང་།རང་ཉིད་དང་འབྲེལ་ཡོད་ཀྱི་དྲ་ཚིགས་མང་པོ་ཞིག་ནང་བོད་དང་འབྲེལ་བའི་ཆ་འཕྲིན་རང་བཞིན་གྱི་སླེབས་ཐུབ།ཆ་འཕྲིན་ག་ཚོད་ཀྱིས་མང་ན་དེ་ཚོད་ཀྱིས་འཚོལ་བདེ་བ་དང་རྙེད་བདེ་བ།ལྷག་པར་དུ་སློབ་ཆེན་སློབ་མ་ཚང་མ་ཤེས་བྱ་ཡོན་ཏན་ཡོད་པ་ཤ་སྟག་རེད།གསར་སྐྲུན་བྱས་པའི་ཆ་འཕྲིན་ཡང་རིན་ཐང་ལྡན་པ་ཞིག་ཡིན་པར་ཡིད་ཆེས་ཡོད།ང་ཚོ་ཚང་མར་བསམ་བློ་དང་སྙིང་སྟོབས་དེ་འདྲ་ཞིག་སླེབས་དུས་ངེས་པར་དུ་ལག་བསྟར་གཏོང་དགོས།ཐོག་མར་ང་ཚོས་བསྒྲུབ་དགོས་པ་ནི་ད་ཡོད་ཀྱི་རྒྱལ་སྤྱིའི་ཚད་ལྡན་གྱི་ཡིག་གཟུགས་རྣམས་བེད་སྤྱོད་ཅིང་།ཐུན་མོང་གི་གཏག་ཆས་ཁ་ཤས་ལ་རྒྱབ་སྐྱོར་བྱེད་དགོས།ལོ་རྒྱུས་ལ་ཕྱིར་མིག་ཅིག་བལྟས་ན།བོད་ལྗོངས་སློབ་ཆེན་གྱི་རྒན་ཉི་མ་བཀྲ་ཤིས་ལགས་ཀྱིས་སྐུ་ལས་འོགསྤྱི་ལོ་༡༩༩༧ལོར་བོད་ཡིག་ཡིག་གཟུགས་ལ་ཐོག་མར་རྒྱལ་སྤྱིའི་ཚད་ལྡན་གྱི་ཚད་གཞི་ཐོབ།དེས་བོད་ཡིག་འདི་ཉིད་ཀྲུང་གོའི་གྲངས་ཉུང་མི་རིགས་ཀྱི་ཡིག་རིགས་ནང་རྒྱལ་སྤྱིའི་ཚད་ལྡན་གྱི་ཚད་གཞི་ཐོབ་པའི་ཡིག་རིགས་ཨང་དང་པོར་གྱུར།ལོ་མང་རིང་རྒྱལ་སྤྱིའི་ཚད་ལྡན་གྱི་ཡིག་གཟུགས་མང་པོ་ཞིག་ཆར་ཤུལ་དུ་སྨྱུག་རྩྭ་རྒྱས་པ་བཞིན་ང་ཚོའི་མིག་ལམ་དུ་བསྟར།འོན་ཀྱང་སྤྱི་ལོ་༢༠༠༧ལོའི་དེ་ཁྲོམ་རར་བཀྲམ་པ་ནས་བཟུང་རྒྱལ་སྤྱིའི་ཚད་ལྡན་གྱི་བོད་ཡིག་ཡིག་གཟུགས་དེ་གཞི་ནས་དངོས་སུ་ཁྱབ་གདལ་བྱུང་བ་ཚང་མས་མཁྱེན་གསལ་རེད།དེ་དང་ལྷན་དུ་ཧི་མ་ལ་ཡ་གཏག་ཆས་ཀྱང་ཀྲུང་གོའི་ཚད་གཞི་དང་མཐུན་པའི་བོད་ཡིག་གཏག་ཆས་ཤིག་ཏུ་གྱུར་པ་མ་ཟད་རྒྱལ་ཁབ་ནས་ཀྱང་རྒྱབ་སྐྱོར་མི་དམན་པ་ཐོབ་པ་རེད།ན་ནིང་ལོ་གསར་སྐབས་སྐུ་ཞབས་སྨོན་ལམ་ལགས་ཀྱི་༼སྨོན་ལམ་བོད་ཡིག་གསུམ་པ་༽ལེགས་སྒྲུབ་བྱུང་བ་དང་རིན་མེད་ཀྱིས་དྲ་བར་འཇུག་མཁན་རྣམས་ལ་ཕབ་ལེན་དང་བེད་སྤྱོད་དུ་གནང་།དེས་བོད་ཡིག་འདི་ཉིད་ཀྱང་དབྱིན་རྒྱ་བཞིན་དཔུང་པ་མཉམ་གཤིབ་ཀྱིས་དྲ་བའི་ཐོག་ཤར་རེར་སྤྱོད་ཐུབ་པ་བྱུང་བ་རེད།།